CELEX: 32022R0800
Language: el
Date: 2022-05-20 00:00:00
Title: Εκτελεστικός κανονισμός (ΕΕ) 2022/800 της Επιτροπής της 20ης Μαΐου 2022 για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης των δραστικών ουσιών παραφινέλαια CAS 64742-46-7, CAS 72623-86-0 και CAS 97862-82-3 (Κείμενο που παρουσιάζει ενδιαφέρον για τον ΕΟΧ)

23.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 143/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/800 ΤΗΣ ΕΠΙΤΡΟΠΗΣ
         της 20ης Μαΐου 2022
         για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης των δραστικών ουσιών παραφινέλαια CAS 64742-46-7, CAS 72623-86-0 και CAS 97862-82-3
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ),
         Εκτιμώντας τα ακόλουθα:
         
                     (1)
                  
                  
                     Η οδηγία 2009/116/ΕΚ του Συμβουλίου (2) καταχώρισε τα παραφινέλαια CAS 64742-46-7, CAS 72623-86-0 και CAS 97862-82-3 ως δραστικές ουσίες στο παράρτημα I της οδηγίας 91/414/ΕΟΚ του Συμβουλίου (3).
                  
               
                     (2)
                  
                  
                     Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).
                  
               
                     (3)
                  
                  
                     Η έγκριση των δραστικών ουσιών παραφινέλαια CAS 64742-46-7, CAS 72623-86-0 και CAS 97862-82-3, όπως ορίζονται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, επιτρέπει τη χρήση τους μόνο ως εντομοκτόνου και ακαρεοκτόνου.
                  
               
                     (4)
                  
                  
                     Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, στις 30 Σεπτεμβρίου 2014 η Total Fluids υπέβαλε αίτηση στην Ελλάδα, στο κράτος μέλος-εισηγητή, ζητώντας τροποποίηση των όρων έγκρισης των παραφινέλαιων CAS 64742-46-7, CAS 72623-86-0 και CAS 97862-82-3, ώστε να επιτραπεί η χρήση τους ως μυκητοκτόνου. Διαπιστώθηκε ότι η αίτηση έγινε δεκτή από το κράτος μέλος-εισηγητή.
                  
               
                     (5)
                  
                  
                     Το κράτος μέλος-εισηγητής αξιολόγησε τη νέα χρήση των παραφινέλαιων CAS 64742-46-7, CAS 72623-86-0 και CAS 97862-82-3, η οποία ζητήθηκε το 2014, σε σχέση με τις πιθανές επιπτώσεις στην υγεία των ανθρώπων και των ζώων και στο περιβάλλον σύμφωνα με το άρθρο 4 του κανονισμού (ΕΚ) αριθ. 1107/2009 και εκπόνησε σχέδιο έκθεσης αξιολόγησης που υποβλήθηκε στην Ευρωπαϊκή Αρχή για την Ασφάλεια των Τροφίμων (στο εξής: Αρχή) και στην Επιτροπή στις 6 Φεβρουαρίου 2018.
                  
               
                     (6)
                  
                  
                     Σύμφωνα με το άρθρο 12 παράγραφος 1 του κανονισμού (ΕΚ) αριθ. 1107/2009, η Αρχή διαβίβασε την αναθεωρημένη έκθεση αξιολόγησης στην αιτούσα και στα κράτη μέλη για υποβολή παρατηρήσεων και τη δημοσιοποίησε. Σύμφωνα με το άρθρο 12 παράγραφος 3 του κανονισμού (ΕΚ) αριθ. 1107/2009 ζητήθηκαν πρόσθετες πληροφορίες από την αιτούσα.
                  
               
                     (7)
                  
                  
                     Στις 23 Σεπτεμβρίου 2021 η Αρχή κοινοποίησε στην Επιτροπή το συμπέρασμά της (5) σχετικά με το αν η νέα χρήση των παραφινέλαιων CAS 64742-46-7, CAS 72623-86-0 και CAS 97862-82-3 μπορεί να αναμένεται ότι θα πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.
                  
               
                     (8)
                  
                  
                     Στις 27 Ιανουαρίου 2022 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών προσθήκη στην έκθεση ανασκόπησης για τα παραφινέλαια CAS 64742-46-7, CAS 72623-86-0 και αριθ. CAS 97862-82-3 καθώς και σχέδιο του παρόντος κανονισμού.
                  
               
                     (9)
                  
                  
                     Η Επιτροπή κάλεσε την αιτούσα να υποβάλει παρατηρήσεις σχετικά με την προσθήκη στην έκθεση ανασκόπησης, οι οποίες εξετάστηκαν προσεκτικά.
                  
               
                     (10)
                  
                  
                     Έχει αποδειχτεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει παραφινέλαια CAS 64742-46-7, CAS-72623-86-0 και CAS 97862-82-3 ότι, όταν χρησιμοποιείται ως μυκητοκτόνο, πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, είναι σκόπιμο να τροποποιηθούν οι ειδικοί όροι, όπως ορίζονται στην έγκριση των παραφινέλαιων CAS 64742-46-7, CAS 72623-86-0 και CAS -97862-82-3, ώστε να συμπεριληφθεί η χρήση ως μυκητοκτόνου επιπλέον των χρήσεων ως εντομοκτόνου και ακαρεοκτόνου.
                  
               
                     (11)
                  
                  
                     Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Οδηγία 2009/116/ΕΚ του Συμβουλίου, της 25ης Ιουνίου 2009, για την τροποποίηση της οδηγίας 91/414/ΕΟΚ ώστε να καταχωριστούν τα παραφινέλαια CAS 64742-46-7, CAS 72623-86-0 και CAS 97862-82-3 ως δραστικές ουσίες (ΕΕ L 237 της 9.9.2009, σ. 7).
         
            (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
         
            (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (5)  EFSA (Ευρωπαϊκή Αρχή για την Ασφάλεια των Τροφίμων), 2021.
         Επανεξέταση από ομοτίμους της αποτελεσματικότητας των δραστικών ουσιών παραφινέλαια ως μυκητοκτόνου (CAS 64742-46-7 μήκη αλυσίδας C11–C25, CAS 72623-86-0 μήκη αλυσίδας C15–C30 και CAS 97862-82-3 μήκη αλυσίδας C11–C30)· EFSA Journal 2021· 19(10)6876doi: 10.2903/j.efsa.2021.6876.
      
      
         
            ΠΑΡΑΡΤΗΜΑ
            Στο μέρος A του παραρτήματος του εκτελεστικού κανονισμού (ΕΕ) αριθ. 540/2011, η καταχώριση στη στήλη «Ειδικοί όροι» της σειράς 294, παραφινέλαια CAS 64742-46-7, CAS-No-72623-86-0 και CAS No 97862-82-3, αντικαθίσταται από την ακόλουθη:
            
               «Μέρος A
               Επιτρέπεται να χρησιμοποιείται μόνον ως εντομοκτόνο, ακαρεοκτόνο και μυκητοκτόνο.
               Μέρος Β
               Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για τα παραφινέλαια CAS 64742-46-7, CAS 72623-86-0 και CAS 97862-82-3, συμπεριλαμβανομένης της προσθήκης της, και ιδίως τα προσαρτήματα I και II αυτής.
               Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου.»